KIRJALLINEN KYSYMYS E-1968/99 esittäjä(t): Piia-Noora Kauppi (PPE-DE) komissiolle. Turpeen määrittely energiatuotteiden verotusta koskevassa direktiivissä.



Virallinen lehti nro 225 E , 08/08/2000 s. 0039 - 0040



KIRJALLINEN KYSYMYS E-1968/99 esittäjä(t): Piia-Noora Kauppi (PPE-DE) komissiolle (5. marraskuuta 1999) Aihe: Turpeen määrittely energiatuotteiden verotusta koskevassa direktiivissä Ehdotuksessaan neuvoston direktiiviksi energiatuotteiden verotusta koskevan yhteisön kehyksen uudistamisesta (KOM(1997) 30 C4-0155/97 97/0111(CNS))(1) komissio käsittelee myös turpeen verotusta. Esimerkiksi Suomessa suot ovat merkittävä luonnonvara, josta tuotetut turvekuutiot kattavat noin seitsemän prosenttia Suomen energiatarpeesta. Turvetuotannosta elantonsa saa joko suoraan tai välillisesti 6 500 henkilöä. Turvetta ei tähän mennessä ole luokiteltu uusiutuvaksi energialähteeksi kuten puuta. Todellisuudessa turve on puuhun verrattavissa oleva uusiutuva luonnonvara, jonka uusiutumissykli on pitempi. Turpeen käyttö on olennaista pyrittäessä käyttämään uusiutuvia luonnonvaroja energiatuotannossa. Ilman turpeen rinnakkaiskäyttöä puukäyttöön suunniteltujen polttokattiloiden volyymi ei ole riittävä eikä kannattava toiminta mahdollista. Turvetta käytetään ainoastaan alueellisessa energiatuotannossa, joten turpeella ei ole vaikutusta Euroopan sisämarkkinoihin. Miten komissio aikoo varmistaa, että valmistellussa energiaverotusdirektiivissä otetaan huomioon turpeen merkitys alueellisessa energiatuotannossa? Aikooko komissio määritellä tulevaisuudessa turpeen ominaisuuksiltaan uusiutuvaksi luonnonvaraksi? Onko komissiolla aikomus varmistaa, että turvetta pystytään tulevaisuudessa käyttämään tehokkaasti hyväksi pohjoisessa energiatuotannossa? (1) EYVL C 139, 6.5.1997, s. 14. Loyola de Palacion komission puolesta antama vastaus (3. joulukuuta 1999) Arvoisan parlamentin jäsenen mainitsema komission ehdotus neuvoston direktiiviksi energiatuotteiden verotusta koskevan yhteisön kehyksen uudistamisesta kattaa kaikki energiatuotteet, siis myös turpeen. Turvetta, myös yhteenpuristettua, käsitellään ehdotuksen 2 artiklan 1 kohdan c alakohdassa, jossa siihen viitataan CN-koodilla 2703. Komissio katsoo, että ehdotetussa direktiivissä luodaan joustava yhteisön kehys turpeen ja muiden energiatuotteiden verotukselle. Jäsenvaltioilla on näin ollen mahdollisuus tarkastella uudelleen kansallisia verojärjestelmiään ja saavuttaa kansalliset ympäristö-, työllisyys-, liikenne- ja energiapoliittiset tavoitteet noudattamalla samanaikaisesti yhteisön luomien sisämarkkinoiden periaatteita. Komissio huomauttaa, että turpeen erityiset ominaispiirteet vaikeuttavat sen luokittelemista. Turve on suokasvien jätteistä syntyvä orgaaninen materiaali, joka kehittyy tuhansien vuosien kuluessa kosteissa ja lähes hapettomissa olosuhteissa. Koska turve sisältää huomattavan määrän alkuperäisen kasviaineksen orgaanisia yhdisteitä, se voitaisiin luokitella orgaaniseksi polttoaineeksi. Koska turpeen uusiutuminen kuitenkin kestää useita tuhansia vuosia, komissio ei pidä polttoturvetta uusiutuvana luonnonvarana. Tämä kanta vastaa ohjeita, joita hallitustenvälinen ilmastonmuutospaneeli (IPCC) on antanut kansallisten kasvihuonekaasuja koskevien kartoitusten suuntaviivoiksi ilmastonmuutosta koskevan Yhdistyneiden Kansakuntien puitesopimuksen (UNFCCC) mukaisesti. Komissio on tietoinen siitä, että turpeella on tärkeä asema alueellisena energialähteenä ja energiavarojen täydentäjänä erityisesti syrjäseuduilla. Energian saannin varmistaminen on yksi komission päätavoitteista energian alalla. Kotimaisten energialähteiden monipuolistaminen ja hyödyntäminen ja täten myös turpeen käyttäminen sekä pohjoisissa jäsenvaltioissa että muualla yhteisössä on tärkeä osa energiapolitiikkaa. Kansallinen politiikka, jossa turvetuotantoon liittyy merkittävien turvesoiden säilyttäminen sekä asianmukaisesti toteutettu jälkikäyttö, voi vähentää turpeen tuotannosta ja käytöstä syntyvien kasvihuonepäästöjen kokonaismäärää. Turpeen asemaa energialähteenä analysoidaan tarkemmin komission teettämässä ja eräiden yhteisössä toimivien turpeentutkimuslaitosten toteuttamassa tutkimuksessa Evaluation of the fuel peat industry in the enlarged European Union. Parlamentin jäsenelle ja parlamentin pääsihteeristölle toimitetaan kopio tutkimusjulkaisusta.